L-Orizzont , bit-titlu ‘Malta tintalab trodd lura xi fondi Ewropej’, tgħid li f’rapport li kien tħejja mill-Kummissjoni Ewropea dwar il-fondi Ewropej li ttieħdu mill-pajjiżi membri tal-Unjoni Ewropea kien intqal li mill-fondi allokati lil Malta fil-programm finanzjarju għas-sena 2007 – 2013, Malta kien għad irnexxilha tassorbi biss 30 fil-mija. Rapport ieħor jgħid li għalliem ta’ 38 sena mistenni jiġi akkużat li waħħal kamera f’latrina li tintuża mill-għalliema stess fi skola primarja lokali biex jiffilmja kollega jew kollegi tiegħu. Ir-raġel inġabar mill-pulizija nhar il-Ħamis waqt ġurnata normali skolastika, ġie rilaxxat ftit ħin wara, għalkemm minn tagħrif li għandu dan il-ġurnal jirriżulta li l-kollegi tiegħu kienu mgħarrfin li ma kinux se jarawh darb’oħra fl-iskola. Bl-istorja tkompli fuq ġewwa, l-Orrizont tgħid li nofs il-vittmi tal-fatalitajiet tat-traffiku din is-sena ttajru minn vetturi. —– The Malta Independent, b’ritratt ta’ mara tiġri lejn il-pulizija wara li rnexxilha taħrab lill-aggressur li żamm numru ta’ ostaġġi f’kafeterija f’Martin Place fil-qalba ta’ Sydney. Il-ġurnal jgħid li l-importaturi tal-armi tan-nar u munizzjon jinsabu rrabjati bis-sisa ġdida li l-Gvern se jimponi fuqhom mill-1 ta’ Jannar. Il-ħlasijiet il-ġodda mistenni jaffettwaw lill-isport tal-isparar ukoll. Rapport ieħor jgħid li Malta u l-Ażerbaijan ilbieraħ iffirmaw Memorandum of Understanding dwar kooperazzjoni strateġika fil-qasam tal-enerġija. Fi stqarrija l-Gvern qal li iż-żewġ partijiet għarfu t-trasformazzjoni li għaddeja bħalissa f’Malta fis-settur tal-enerġija u l-ħolqien t’opportunitajiet reġjonali li jistgħu jingħataw servizz minn Malta. —– In-Nazzjon, jgħid li bl-iskop li nhar l-Erbgħa jkun jista’ jsir dibattitu parlamentari kif suppost, l-Oppożizzjoni qed tappella lill-Gvern biex jippubblika l-kuntratti kollha marbuta mal-ftehim li l-Gvern diġà ffirma ma’ Shangai Electric dwar is-settur tal-enerġija. Rapport ieħor jgħid li Sai Mizzi, il-mara ta’ Konrad Mizzi, daqt ikollha uffiċċju minn fejn taħdem f’Shangai fiċ-Ċina. Jgħid li fit-18-il xahar li għaddew is-Sinjura Mizzi irċeviet €234,000 f’pagi u f’perkaċċi oħra, iżda ħadd ma jaf minn fejn ħadmet matul dan il-perjodu. ——- The Times of Malta, b’ritratt tal-pulizija Awstraljana qed iġġorr mara li kienet fost l-ostaġġi li nżammu 16-il siegħa fil-ħanut tal-kafe Lindt f’Sydney, l-Awstralja. L-istorja fuq il-paġna ta’ quddiem tgħid li skont rapport ta’ awditjar maħruġ ilbieraħ, il-finanzi tal-Gozo Channel kienu periklu serju tant li l-kumpanija kienet riesqa lejn sitwazzjoni fejn ma kienx se jkollha biżżejjed flus biex tħallas il-pagi tal-ħaddiema. Rapport ieħor jgħid li l-Gvern mistenni jintroduċi alternattivi għad-detenzjoni minn Lulju f’dak li jidher li se jkun bidla fil-policy uffiċjali dwar l-immigrazzjoni. Il-Ministru tal-Intern, Carmelo Abela qal dan waqt li kien qed iwieġeb għall-mistoqsijiet tal-ġurnal.